En die luisterboek vir September is... | Netwerk24
23 Augustus 2019 10:06
Francois Smith se bekroonde roman Kamphoer is Netwerk24 se luisterboek vir September.
Netwerk24-intekenare kan elke maand na Afrikaanse luisterboeke op Netwerk24 luister. Luister van 1 tot 30 September na Kamphoer, Francois Smith se sielkundige riller gegrond op ’n ware verhaal.
Dit is die Eerste Wêreldoorlog. In ’n Britse militêre hospitaal staan Susan Nell voor die deur van een van die private sale. Op die deur is ’n enkele naam aangebring. Sy ken daardie naam. Sestien jaar tevore, in een van die Anglo-Boereoorlog se konsentrasiekampe, het daardie naam soos ’n liddietbom in haar lewe gebars. Sy lig haar hand om die deur oop te maak, maar dit bewe so dat sy die knop nie vasgevat kry nie. Sy moet dit doen. Sy is ’n psigiatriese verpleegster en dit is haar taak om getraumatiseerde soldate terug te bring na die lig. Maar as daardie soldaat die een is wat 16 jaar vroeër met sy
heupe alle lig uit jou gestamp het . . .? Susan Nell se hand word loodswaar. Iets soos ’n warrelwind ruk deur haar. Sy wankel op die drumpel tussen lewe en dood.
Kamphoer is die ware verhaal van ’n vrou wat gedurende die Anglo-Boereoorlog wreedaardig verkrag en vir die aasvoëls gegooi is. Met die hulp van ’n reeks weldoeners ontsnap sy aan die kloue van die dood en wy sy uiteindelik haar lewe aan die genesing van presies die
soort trauma waaraan sy onderworpe was. En in die proses word sy teruggestamp in ’n bomkrater wat sy geglo het lank reeds toegegroei het en veilig bedek was.
In Kamphoer word die weerbarstigheid van die menslike gees opgeweeg teen die ewe blywende invloed van trauma. Dit is ’n sielkundige riller wat jou tot op die laaste bladsy in sy yskoue greep sal hou.
LEES OOK: Woord vir woord hou jy op asemhaal
LEES OOK: ‘Kamphoer’ gaan nog wye draai maak
LEES OOK: Smith se roman ‘Kamphoer’ word ’n rolprent
Dr. Francois Smith, skrywer en ’n lektor by die departement Afrikaans en Nederlands; Duits en Frans aan die Universiteit van die Vrystaat.Foto: Liza van Deventer
Francois Smith doseer Afrikaanse letterkunde en kreatiewe skryfkuns aan die Universiteit van die Vrystaat. Sy
debuutroman, Kamphoer (2014), is met die ATKV-Prosa-toekenning en die Sala vir Beste Debuutwerk bekroon en sy vertaling David Kramer: ’n Biografie is ook met ’n Sala-letterkundetoekenning bekroon.
LEES OOK: 10 vrae aan Francois Smith oor Kamphoer
LEES OOK: Ete met Francois Smith: Hy hoop nuwe roman ontkiem
LEES OOK: Murray la Vita praat met Francois Smith
En vir die kleinspan?
Kinders én hul ouers kan tot 30 September 2019 drie Liewe Heksie-stories op Netwerk24 luister: Liewe Heksie kry ’n verjaardag, Liewe Heksie en Blommie sing in die straat en Liewe Heksie en die bikini.
Dit is ongeveer 35 min van lekker luister vir die kleintjies.
Laaste kans om Wilna Adriaanse se Dubbelspel te luister
Wilna Adriaanse Foto’s: Jaco ­Marais
Netwerk24-intekenare het tot Saterdag, 31 Augustus, tyd om Wilna Adriaanse se spanningsroman, Dubbelspel, te luister. Die boek sal daarna van Netwerk24 verwyder word en Francois Smith se Kamphoer sal van Sondag, 1 September, beskikbaar wees.
Klik hier om Dubbelspel te luister.
Meer oor: Kamphoer | Nwluisterboeke | Luisterboeke